แม่ลูก ILINK-ITEL กอดคอวิ่งกระฉูด รับนายกฯจวกสตง.ท้วงติงไม่เข้าเรื่อง!
แม่ลูก ILINK-ITEL กอดคอวิ่งกระฉูด รับนายกฯจวกสตง.ท้วงติงไม่เข้าเรื่อง! ล่าสุดราคาหุ้น ITEL ณ เวลา 14.44 น. อยู่ที่ 5.90 บาท บวก 0.35 บาท หรือ 6.31% สูงสุดที่ 6.00 บาท ต่ำสุดที่ 5.75 บาท มูลค่าซื้อขายที่ 127.19 ล้านบาท ขณะที่ราคาหุ้น ILINK อยู่ที่ 14.60 บาท บวก 0.20 บาท หรือ 1.39% สูงสุดที่ 14.80 บาท ต่ำสุดที่ 14.60 บาท มูลค่าซื้อขายที่ 25.19 ล้านบาท
7 ก.ย. 2560

จากกรณีที่ นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า วานนี้ 6 ก.ย.60 ที่ผ่านมา ได้รายงานให้ที่ประชุมคณะกรรมการดิจิทัลเพื่อเศรษฐกิจและสังคมแห่งชาติ (ดีอี) ซึ่งมี พล.อ.ประยุทธ์ จันทร์โอชา นายกรัฐมนตรี เป็นประธาน รับทราบสถานการณ์ดำเนินการโครงการจัดให้มีสัญญาณโทรศัพท์เคลื่อนที่และบริการอินเทอร์เน็ตความเร็วสูงในพื้นที่ชายขอบ (Zone C+) 3,920 หมู่บ้าน และข้อสังเกตของสำนักงานการตรวจเงินแผ่นดิน (สตง.) กรณีอัตราค่าบริการว่าจะสามารถให้บริการในอัตรา 200 บาท/เดือน/ครัวเรือน ได้หรือไม่
โดยที่ประชุมคณะกรรมการ กสทช. มีมติเห็นชอบผลการประมูลโครงการจัดให้มีสัญญาณโทรศัพท์เคลื่อนที่และบริการอินเทอร์เน็ตความเร็วสูงในพื้นที่ชายขอบ (Zone C+) 3,920 หมู่บ้าน จำนวน 8 สัญญา ซึ่งได้จัดขึ้นเมื่อวันที่ 1-2 ส.ค. 2560 ที่ผ่านมา วงเงินงบประมาณรวม 13,614.62 ล้านบาท ประกวดราคาในวงเงินรวม 12,989.69 ล้านบาท สามารถประหยัดงบประมาณลงได้ 624.93 ล้านบาท
ขณะที่มีรายงานข่าวระหว่างการประชุมว่า พลเอกประยุทธ์ จันทร์โอชา นายกรัฐมนตรี ได้สอบถามนายฐากรถึงความคืบหน้ากรณีดังกล่าว โดยพลเอกประยุทธกล่าวในภายหลังว่า สตง. ควรดูในส่วนของข้อกฎหมายว่า สตง. มีอำนาจหน้าที่อย่างไรในการท้วงติงโครงการฯ
“ควรท้วงติงโครงการที่ส่อการทุจริตต่างๆ มากกว่าจะมาท้วงติงเช่นนี้ ไม่เช่นนั้นโครงการพังหมด”
ทั้งนี้ กสทช. ได้ขอเวลา 2-3 วัน เพื่อยกร่างคำตอบถึง สตง. ก่อนจะส่งให้สตง. เพื่อเดินหน้าเซ็นสัญญาโครงการให้เสร็จภายในวันที่ 10 ก.ย.นี้ เพื่อให้การทำงานเป็นไปตามกรอบเวลาเดิม เพราะนายกฯ ประกาศแล้วว่าปี 2561 เน็ตประชารัฐต้องครอบคลุมทั้งประเทศ และต้องติดตั้งครบตามที่ให้สัญญาไว้กับนายกรัฐมนตรีทั้งหมดในประเทศ 7 หมื่นกว่าหมู่บ้าน
ขณะที่ความชัดเจนต่อโครงการดังกล่าวถือเป็นประเด็นบวกต่อราคาหุ้นของ บริษัท อินเตอร์ลิ้งค์ เทเลคอม จำกัด (มหาชน) หรือ ITEL ซึ่งเป็นหนึ่งในผู้ที่ชนะประมูลโครงการดังกล่าว มูลค่างานรวม 1.87 พันล้านบาท นอกจากนี้ราคาหุ้นบริษัทแม่อย่าง บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ยังได้รับปัจจัยบวกตามไปด้วย เนื่องจากบริษัทเป็นผู้นำเข้า และเป็นผู้จัดจำหน่ายสายสัญญาณสื่อสารคอมพิวเตอร์และโทรคมนาคม (Cablig) ที่ใหญ่ที่สุดในประเทศไทย
ดังนั้น การที่ ITEL เป็นผู้ชนะประมูลในโครงการดังกล่าวก็น่าจะส่งดีให้บริษัทแม่อย่าง ILINK มีรายได้จากการเป็นผู้จัดจำหน่ายสายสัญญาณสื่อสารคอมพิวเตอร์และโทรคมนาคมให้บริษัทลูกอย่างมีนัยสำคัญ
โดยราคาหุ้นบริษัท อินเตอร์ลิ้งค์ เทเลคอม จำกัด (มหาชน) หรือ ITEL ณ เวลา 14.44 น. ราคาอยู่ที่ 5.90 บาท บวก 0.35 บาท หรือ 6.31% สูงสุดที่ 6.00 บาท ต่ำสุดที่ 5.75 บาท มูลค่าซื้อขายที่ 127.19 ล้านบาท
ขณะที่ ราคาหุ้นบริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ณ เวลา 14.44 น. ราคาอยู่ที่ 14.60 บาท บวก 0.20 บาท หรือ 1.39% สูงสุดที่ 14.80 บาท ต่ำสุดที่ 14.60 บาท มูลค่าซื้อขายที่ 25.19 ล้านบาท
อนึ่ง ITEL ชนะการประมูลโครงการจัดให้มีสัญญาณโทรศัพท์เคลื่อนที่และบริการอินเทอร์เน็ตความเร็วสูงในพื้นที่ชายขอบ หมู่บ้านในพื้นที่ชายขอบ (Zone C+) กลุ่มที่ 4 (ภาคกลาง-ใต้) และกลุ่มที่ 5 (3 จังหวัดชายแดนภาคใต้ รวม 4 อำเภอในจังหวัดสงขลา) ส่วนที่ 1 ให้บริการอินเทอร์เน็ตความเร็วสูง (Broadband Internet Service) จำนวน 24 จังหวัด คิดเป็นมูลค่างานรวมทั้งสิ้น 1,868,235,000 บาท